b'\n_START_ARTICLE_\nMetropolitan Police Service\n_START_PARAGRAPH_\nMetropolitan Police Service (MPS), ofte kaldt Scotland Yard efter navnet p\xc3\xa5 hovedkvarteret, er Greater Londons politistyrke. Den har imidlertid ikke ansvar for City of London, som har sin egen politistyrke. MPS blev etableret 29. september 1829 og har hovedkontor i New Scotland Yard i Westminster._NEWLINE_Styrken ledes af en kommiss\xc3\xa6r, som er den h\xc3\xb8jest rangerede polititjenestemand i Storbritannien. Han er ansvarlig over for Metropolitan Police Authority._NEWLINE_MPS havde tidligt i 2005 30.235 polititjenestem\xc3\xa6nd, 11.966 st\xc3\xb8ttepersonel, 493 f\xc3\xa6rdselsbetjente og 1392 offentlige v\xc3\xa6gtere. Ansvarsomr\xc3\xa5det er p\xc3\xa5 1605 km\xc2\xb2 med 7,2 millioner indbyggere._NEWLINE_MPS har ogs\xc3\xa5 en del nationale opgaver bl.a. inden for terrorbek\xc3\xa6mpelse samt beskyttelse af diplomater, ministre og kongelige.\n_START_SECTION_\nOrganisation\n_START_PARAGRAPH_\nDen ordin\xc3\xa6re politivirksomhed i London udf\xc3\xb8res af 33 geografiske divisioner (borough operational command units, BOCUs), som hver d\xc3\xa6kker en af Londons 32 bydele, samt Heathrow Lufthavn. De geografiske divisioner har ansvaret for lokale polititjenester \xe2\x80\x93 herunder ogs\xc3\xa5 efterforskning. Hver division har flere politistationer._NEWLINE_P\xc3\xa5 centralt niveau har MPS en r\xc3\xa6kke specialenheder og to store specialafdelinger, der d\xc3\xa6kker hele byen. Specialenhederne er F\xc3\xa6rdselsenheden (600 mand), Flyenheden (3 helikoptere), Enhed for offentlig orden, Hesteenheden, Hundeenheden og B\xc3\xa5denheden. De to store specialafdelinger er Direktoratet for s\xc3\xa6rlig kriminalitet og Afdelingen for specialoperationer.\n_START_SECTION_\nPolitistationer\n_START_PARAGRAPH_\nDer er ud over hovedkvarteret 140 politistationer i London som distriktshovedkvarterene, som er store og d\xc3\xb8gn\xc3\xa5bne, og mindre stationer med kortere \xc3\xa5bningstider._NEWLINE_Den \xc3\xa6ldste bevarede politistation, som l\xc3\xa5 i Bow Street, blev \xc3\xa5bnet i 1881. Den blev nedlagt i 1992, og i 2006 lukkede ogs\xc3\xa5 Bow Street Magistrates Court ved siden af. Den \xc3\xa6ldste politistation fra 1908, som er arbejder ligger i Wapping. Den er hovedkvarter for Marine Support Unit og huser ogs\xc3\xa5 et b\xc3\xa5rehus og River Police Museum._NEWLINE_De fleste politistationer kan kendes p\xc3\xa5, at der er bl\xc3\xa5 lamper ved indgangen. De blev indf\xc3\xb8rt i 1861._NEWLINE_En almindelig politistation har en indgang for ansatte og en for civile, et lille receptionsomr\xc3\xa5de, glatceller, aforh\xc3\xb8rsrum og kontorer. Det er foresl\xc3\xa5et, at bygge og indrette politistationer, s\xc3\xa5 det fysiske milj\xc3\xb8 giver bedre kontakt med borgere.'